รายการเดินหน้าประเทศไทย : โครงการ 9101 ตามรอยเท้าพ่อภายใต้ร่มพระบารมี
นายสมชาย ชาญณรงค์กุล อธิบดีกรมส่งเสริมการเกษตร กล่าวในรายการเดินหน้าประเทศไทย เกี่ยวกับโครงการ 9101 ตามรอยเท้าพ่อภายใต้ร่มพระบารมี ว่า ช่วยพัฒนาชุมชนด้านเกษตรให้เข้มแข็งและการพัฒนาระบบเศรษฐกิจประเทศ ด้วยการน้อมนำแนวพระราชดำริต่างๆ ของพระบาทสมเด็จพระปรมินทรมหาภูมิพลอดุลยเดช บรมนาถบพิตร และสมเด็จพระเจ้าอยู่หัวมหาวชิราลงกรณ บดินทรเทพยวรางกูร มาสร้างความเข้มแข็งให้ชุมชน ด้วยการระเบิดจากข้างใน ให้ชุมชนเป็นผู้ดำเนินการตั้งแต่ขั้นตอนแรกจนถึงขั้นตอนสุดท้าย ซึ่งประโยชน์ที่ได้รับเป็นของชุมชนโดยตรงและเน้นให้เกิดความยั่งยืนต่อเนื่องในอนาคตด้วย ที่สำคัญต้องการยกระดับศักยภาพการผลิต การลดต้นทุน และการสร้างมาตรฐานสินค้าเกษตรนำมาสู่การสร้างรายได้ให้เกษตรกรมีความมั่นคง เพื่อสร้างความเข็มแข็งให้เศรษฐกิจฐานราก ด้วยการกระจายให้ชุมชนละ 2.5 ล้านบาท ในเบื้องต้นดำเนินงานมาแล้ว 24,760 โครงการ ใช้งบประมาณไปแล้ว 24,054 ล้านบาท หากมีงบประมาณเหลือจะนำส่งคืนรัฐบาล ทั้งนี้ ภาพรวมเกษตรกรมีความพอใจมากถึงร้อยละ 96 เนื่องจากสามารถเข้าถึงแหล่งเงินทุนและแหล่งความรู้
อธิบดีกรมส่งเสริมการเกษตร กล่าวย้ำว่า เงินงบประมาณจะถึงมือประชาชนอย่างแท้จริง เพราะมีระบบการบริหารจัดการตั้งแต่ขั้นตอนการนำเสนอโครงการ โดยชุมชนต้องช่วยกันคิดโครงการในรูปแบบของคณะกรรมการชุมชน ควบคู่กับการจัดทำประชาคมชุมชนและสุดท้ายเงินงบประมาณจะเข้าบัญชีของชุมชน รวมทั้งยังมีระบบติดตาม ทั้งภาคราชการและภาคประชาชน